
	audito ataskaita

	dėl uab"birštono vandentiekis"finansinės atskaitomybės ir veiklos ataskaitos už 2009 metus

	


2010 m. kovo  09 d. Nr. 3-2

Birštono savivaldybės kontrolės ir audito tarnybos kontrolierė Zita Pranckevičienė, vadovaudamasi Birštono savivaldybės tarybos 2009 m. balandžio 24 d. sprendimu Nr. TS-77 „Dėl UAB „Birštono vandentiekis“ 2008 metų ūkinės veiklos“, atliko UAB „Birštono vandentiekis“ (toliau – Bendrovė) 2009 metų finansinės atskaitomybės ir veiklos ataskaitos auditą. Auditas apėmė Bendrovės veiklos laikotarpį nuo 2009-01-01 iki 2009-12-31.

                                                Audito subjektas ir objektas


Audito subjektas – UAB „Birštono vandentiekis“.


Audito objektas – Bendrovės  2009 metų finansinės atskaitomybės ir veiklos ataskaitos vertinimas.


Bendrovės adresas – N. Silvanavičiaus g. 2, Birštonas, įmonės kodas 152812840, steigėjas Birštono savivaldybės taryba, atsiskaitomoji sąskaita AB Bankas Hansa bankas LT377300010002621688 ir AB Šiaulių bankas LT597181600020467501.


Pagrindinė Bendrovės veikla numatyta įstatuose, kurie patvirtinti Birštono savivaldybės tarybos 2003 m. liepos 21 d. sprendimu Nr. TS-121, yra vandens nugeležinimas ir tiekimas Birštono miesto Birštono vienkiemio, Nemajūnų, Geležūnų, Bučiūnų gyvenviečių gyventojams, ir įstaigoms; nuotekų šalinimas ir valymas įmonėms ir gyventojams bei į valymo įrengimus paduodama ir UAB Prienų vandenys nuotekos, kurios pilnai biologiškai išvalomos. Už nuotekų valymą UAB Prienų vandenys apmoka pagal patvirtintą kainą. Bendrovė turi vandens nugeležinimo stotį. Tiekiamas vanduo yra beveik 100 proc. nugeležinamas. Be pagrindinės veiklos bendrovė uždirba pajamų iš kitos veiklos t.y. finansinės-investicinės veiklos (palūkanos už terminuotą indėlį ir kt.) už bokšto nuomą ir sunaudotą elektros energiją telekomunikacijų bendrovėms, nuotekų ištraukimą iš individualių namų kanalizacijos šulinių, teritorijos išnuomavimą.

Bendrovės valdymo organai yra visuotinis akcininkų susirinkimas (Birštono savivaldybės taryba) ir administracijos vadovas. Birštono savivaldybės tarybos sprendimai prilygsta visuotinio akcininkų susirinkimo nutarimams. Bendrovės veiklą organizuoja ir vykdo administracijos vadovas. Bendrovės vadovas Cezaras Pacevičius dirba nuo  2008-01-15, vyr. buhalteris Vytautas Padelskas dirba nuo 2005-08-26.

Audito tikslai


Audito tikslas – įvertinti bendrovės vidaus kontrolę, įskaitant finansų valdymą, turto valdymo ir naudojimo teisėtumą ir pareikšti nepriklausomą nuomonę dėl finansinių ir kitų ataskaitų tikrumo ir teisingumo už 2009 metus, taip pat įvertinti, ar 2009 metų Bendrovės finansinėje atskaitomybėje nėra reikšmingų iškraipymų ir ar ji visais reikšmingais atžvilgiais atitinka pripažintus apskaitos principus ir Bendrovės įstatus ir, kad ataskaitos tikrai ir teisingai atspindi Bendrovės turtą ir įsipareigojimus bei finansinę būklę ir rezultatus, ar finansinės ataskaitos yra parengtos pagal Lietuvos Respublikos galiojančius teisės aktus.

               Už finansines ataskaitas ir veiklos ataskaitą yra atsakinga Bendrovės vadovybė, kontrolierės pareiga remiantis atliktu auditu, pareikšti nepriklausomą nuomonę apie šią finansinę atskaitomybę ir įvertinti ar veiklos ataskaitoje pateikti duomenys atitinka finansinės atskaitomybės duomenis.
Audito procedūros


Auditas atliktas vadovaujantis audito reikalavimais ir kitais teisės aktais dokumentinės kontrolės metodu ištisiniu būdu. Audito metu naudotos procedūros: tikrinimas, skaičiavimas, stebėjimas, apklausa, patvirtinimas, auditinės ir kitos procedūros.
                                                                  Audito apimtis

Siekiant gauti audito tikslams reikalingų įrodymų, susipažinta su įstaigos veikla ir organizacine struktūra, apskaitos sistema, vidaus kontrolės aplinka, nustatytos svarbiausios audito stitys: ilgalaikio turto, pajamų ir sąnaudų patirtų įmonės veiklai vykdyti. Patikrinimas buvo atliktas pagal audito standartus bei kitus teisės aktus, reglamentuojančius audito atlikimą Lietuvos Respublikoje. Įmonės buhalterinės apskaitos sistema ir vidaus kontrolės patikrinimas buvo atliktas apsiribojant tik tais būtiniausiais aspektais, kurie buvo reikalingi pareikšti nuomonę. Auditas buvo planuotas taip, kad galima būtų, atskleisti buhalterinės apskaitos trūkumus ir vidaus kontrolės sistemoje pasitaikančias silpnąsias vietas ir trūkumus.


Patikrinta Bendrovės 2009 metų balanso straipsnių analitinė ir sintetinė apskaita. Testais patikrintos pajamos ir sąnaudos bei ištirta jų pripažinimo tvarka apskaitoje. Ištirta ūkinės operacijos nuo atsargų įsigijimo iki nurašymo bei veiklos sąnaudų apskaitos. Įsitikinta ar visi įrašai susiję su 2009 metų veikla yra apskaityta finansinėje atskaitomybėje.


Patikrinimo metu buvo peržiūrėta atskaitomybės parengimo procedūros bei dokumentai, patvirtinantys pateiktą informaciją, įsitikinta turto nuosavybe, buvimu ir įvertinimu. Patikrinta ar Bendrovės įsipareigojimai ir įsiskolinimai užfiksuoti pirminiuose dokumentuose yra tinkamai atspindėti metinėje atskaitomybėje. 
                                                    Finansinės atskaitomybės tikrinimo rezultatai
                  Patikrinimas buvo paremtas užfiksuotų ūkinių operacijų pirminiuose dokumentuose atitikimu registrų duomenims bei iš jų sudarytoms finansinėms ataskaitoms. Įsitikinta, kad patikrinimo metu gauta pakankama, garantija, kad finansinėse ataskaitose nėra reikšmingų klaidų ir netikslumų. Patikrinimo metu ištirta pateiktos 2009 metų veiklos rezultatų ataskaitos , kuriose pateikti duomenys apie uždirbtas pajamas ir patirtas sąnaudas per ataskaitinį laikotarpį, nurodytas galutinis bendrovės veiklos rezultatas. Per 2009 metus Bendrovė gavo 1467001 Lt. pajamų iš pagrindinės veiklos (už realizuotą vandenį-372650 Lt, už nukanalizuotą ir išvalytą vandenį-1011751 Lt, už pardavimo kainos įkainį-82600 Lt.), 80142 Lt. pajamų iš kitos veiklos (bokšto nuoma telekomunikacinėms bendrovėms ir elektros energija ryšių įstasigoms bei pajamos už metalo laužą) ir 54105 Lt. finansinės veiklos pajamų (terminuotas indėlis), iš viso 1601248 Lt pajamų. Lyginant su praeitais metais pajamos iš pagrindinės veiklos padidėjo 443954 Lt dėl naujai patvirtintų geriamojo vandens tiekimo ir nuotekų tvarkymo paslaugų kainų bei pardavimo kainos įkainio patvirtinimo, kurios įsigaliojo ir taikomos nuo 2008-11-01 dienos. Pajamos padidėjo ir iš kitos veiklos-1841 Lt, iš finansinės veiklos-15144 Lt. Per metus Bendrovė patyrė 1522059 Lt. išlaidų vandens realizavimui ir nukanalizavimui, kitos veiklos išlaidų-33116 Lt., iš viso-1555175 Lt išlaidų. Apibendrinus rezultatus iš pagrindinės veiklos gauta 55058 Lt nuostolio, iš kitos veiklos-47026 Lt pelno ir iš finansinės veiklos-54105 Lt pelno (viso 101131 Lt pelnas). Iš pagrindinės veiklos gautą nuostolį padengus kitos veiklos ir finansinės veiklos pelnu gautas bendras 2009 metų veiklos rezultatas-46073 Lt pelnas (2008 metų -233994 Lt nuostolis). Kadangi Bendrovės ankstesnių metų nuostolis buvo 418900 Lt ir padengus jį 2009 metų pelnu bendras 2009 metų nuostolis sumažėjo ir liko-372827 Lt. 
             Patikrinus Bendrovės balanso duomenis nustatyta, kad įsiskolinimai ir kiti įsipareigojimai yra tinkamai atspindėti metinėse ataskaitose, visi debitoriai ir kreditoriai2010-01-01 dienai yra realūs ir suderinti. 
             Vadovybė yra atsakinga už finansinės atskaitomybės parengimą ir pateikimą pagal teisės aktais nustatytus reikalavimus. Vadovybės atsakomybė yra sukurti, įdiegti ir palaikyti vidaus kontrolę įstaigoje, kuri yra svarbi tam, kad finansinė atskaitomybė būtų parengta ir teisingai pateikta be reikšmingų informacijos iškraipymų, galinčių atsirasti tiek dėl apgaulės, tiek dėl klaidos. Vadovybė taip pat yra atsakinga už tinkamos apskaitos politikos parinkimą ir taikymą bei apskaitinių įvertinimą, kurie yra pagrįsti tomis aplinkybėmis, atlikimą. 
             Vertinant vidaus kontrolės būklę įmonėje, nepastebėta kokių nors reikšmingų informacijos iškraipymų ar kitokių faktų, dėl ko būtų reikėję koreguoti metinius rezultatus ar kitus duomenis metinėse ataskaitose.

Bendrovė savo veikloje vadovaujasi Akcinių bendrovių įstatymu, Vyriausybės nutarimais, kitais teisės aktais, Birštono savivaldybės tarybos sprendimais ir Bendrovės įstatais. 


Buhalterinės operacijos atliekamos pagal Bendrovės direktoriaus 2005-12-12 įsakymu Nr. 72 patvirtintą Apskaitos politiką ir Sąskaitų planą. Buhalterinės operacijos atliekamos pagal prof. Habilituoto daktaro K.Valužio pavyzdinius registrus. Sudarant metinę atskaitomybę už 2009 metus balanso straipsniai atvaizduoti pagal Verslo apskaitos standartus. Pajamų ir išlaidų apskaita vedama kaupimo principu pagal faktiškai padarytas išlaidas ir atliktas paslaugas, neatsižvelgiant į jų apmokėjimo laiką. 2009 metais Bendrovėje buhalterinė apskaita buvo tvarkoma rankiniu būdu, kompiuterizuota tik turto apskaita, buhalterinės  apskaitos  kompiuterizuotam tvarkymui 2009 metais lapkričio mėn. įsigyta pilnai kompiuterizuota buhalterinė programa, kuri yra diegiama. Bendrovėje paruoštos ir patvirtintos 2008-12-22 d direktoriaus  įsakymu Nr. 86 Vidaus tvarkos taisyklės su kuriomis darbuotojai supažindinti pasirašytinai.


Bendrovėje, visiems  dirbantiems darbuotojams parengta pareigybės aprašymai, kuriuose reglamentuota darbuotojų pareigos, teisės ir atskaitomybė. Pareigybės aprašymai patvirtinti direktoriaus 2008-02-15 d. įsakymu Nr.10a., darbuotojai su pareigybės aprašymais supažindinti pasirašytinai.

       Bendrovėje 2009-05-13 d. direktoriaus įsakymu Nr.14 patvirtinta Supaprastintų pirkimų, atliekamų taikant komercinę praktiką taisyklės, patvirtinta komisija, pasirašyta nešališkumo deklaracijos. 
                  Bendrovės įstatinis kapitalas ir akcijų skaičius lyginant su 2008 metais nesikeitė ir 2009-12-31 yra 7261953 Lt. Visos akcijos 100 proc. priklauso Birštono savivaldybės tarybai. Ilgalaikio turto apskaita vedama ilgalaikio turto apskaitos kortelėse, kiekvienam ilgalaikio turto vienetui priskirtas inventorinis numeris. Pagal Bendrovės direktoriaus patvirtintą tvarką, bendrovės ilgalaikiu materialiu turtu laikomas turtas, kurio vertė didesnė kaip 1000,0 Lt ir kuris dėvisi ilgiau negu vienerius metus, išskyrus vandens skaitliukų vertę, kuri nustatyta 50,0 Lt. Ilgalaikio materialiojo turto nusidėvėjimas skaičiuojamas tiesiogiai proporcingu metodu, likvidacinė vertė lygi 1,0 Lt., amortizacijos (nusidėvėjimo) sąnaudos priskiriamos bendrovės veiklos sąnaudoms.

2009-12-31 bendrovė ilgalaikio turto turėjo likutine verte 5870503 Lt, per 2009 metus ilgalaikio materialaus turto įsigijo už 99312 Lt, nurašyta nusidėvėjusio ilgalaikio materialaus turto už 395968 Lt., kurio likvidacinė vertė-489 Lt. Nematerialaus turto per 2009 m įsigyta už 19727 Lt (buhalterinė kompiuterinė programa). Per metus priskaityta 285520 Lt ilgalaikio turto nusidėvėjimo. Nusidėvėjimo (amortizacijos) sąnaudos priskiriamos Bendrovės veiklos sąnaudoms. Pagal Bendrovės esamą apskaitos politiką įsigytas ilgalaikis turtas apskaitoje užregistruojamas įsigijimo savikaina. Patikrinus ilgalaikio turto likučius, dėl ilgalaikio turto straipsnių vertės neatitikimų nenustatyta.

           Bendrovė trumpalaikio turto 2009 metais turėjo už 1194675 Lt, kurį sudarė atsargos - 15844 Lt, gautinos sumos – 268723 Lt, (iš jų pirkėjų įsiskolinimas – 234614 Lt), pinigai bankų sąskaitose ir kasoje 160108 Lt, terminuoti indėliai-750000 Lt. Pirkėjų įsiskolinimas lyginant su 2008 metais padidėjo tik 991 Lt. Didžiausi skolininkai kaip ir kiekvienais metais yra UAB „Prienų vandenys“ –127721,74 Lt. UAB „Birštono šiluma“ – 19593,74 Lt, visos skolos yra  inventorizuotos.
            Peržiūrėjus balanso trumpalaikio turto straipsnius ir jų atitikimą pirminiams dokumentams nustatyta, kad apskaitytos gautinos sumos yra atspindėtos teisingomis vertėmis, realios. Apskaityti pinigų likučiai banko sąskaitose ir kasoje atitiko banko išrašus iš sąskaitų bei kasos knygos išrašus. Buhalterinė pinigų judėjimo apskaita Bendrovėje buvo vedama prisilaikant teisės aktais nustatytos tvarkos, neatitikimų šioje srityje nenustatyta.

              Ilgalaikio turto inventorizacija Bendrovėje pravesta 2009-12-01 būklei pagal bendrovės direktoriaus 2009-12-04 įsakymą Nr 56 „Dėl metinės inventorizacijos pravedimo“, paskirta komisija atliko ilgalaikio materialaus ir nematerialaus turto, materialinių vertybių (atsargų ), piniginių lėšų bei kitų balanso straipsnių metinę inventorizaciją.

                Audito metu nustatyta, kad Bendrovė per 2009 metus atliko neįregistruoto Nekilnojamojo turto registre turto inventorizacijas ir ne mažai šio turto teisiškai įregistravo ir apskaitė  Nekilnojamojo turto registre, likusį  neįregistruotą  turtą  ruošiamasi  įregistruoti parengus reikalingus dokumentus.
                  Patikrinimo metu nustatyta, kad Bendrovėje atliekant kai kuriuos smulkius prekių ir paslaugų pirkimus, nėra dokumentų apie pasirinkto pirkimo būdo pagrindimą (neužpildyta pirkimo paraiška arba pirkimo apklausos pažyma arba pirkimų žurnalas) tai neužtikrina šių Viešųjų pirkmų įstatymo reikalavimų nuostatų vykdymo: 3 str. 1 punkto reikalavimų, kuriame reglamentuota, kad perkančioji organizacija turi užtikrinti, kad atliekant pirkimo procedūras ir nustatant laimėtoją būtų laikomasi lygiateisiškumo, nediskriminavimo, abipusio pripažinimo, proporcingumo ir skaidrumo principų; 4 str. 1.1.reikalavimo, kad perkančioji organizacija yra kiekviena valstybės ir savivaldybės institucija; 85 str. 4 punkto reikalavimo, kad perkančioji organizacija turi turėti dokumentus pagrindžiančius jos priimtų sprendimų atitiktį šio įstatymo rekalavimams. Visi  pirkimai pagal šio įstatymo reikalavimus privalomai  turi turėti dokumentus įrodančius pasirinkto pirkimo būdą t.y. arba pirkimo paraiška arba pirkimo apklausos pažyma arba pirkimų žurnalas (užpildytas pagal Viešųjų pirkimų pavyzdinių taisyklių 179 str. rekomendacijas). 

Grynųjų pinigų gavimo ir išdavimo operacijos vykdomos per kasą, prisilaikant galiojančių teisės aktų reikalavimų. Gryni pinigai naudojami darbo užmokesčiui išmokėti ir ūkio išlaidoms. Birželio mėn. grynais pinigais per kasą pirkta automobilis Ford transit už 43000 Lt., ateityje siūlyčiau didelės vertės pirkimus vykdyti per banką. Per kasą dar renkami mokesčiai iš privačių namų gyventojų už sunaudotą šaltą vandenį bei už nuotekų ištraukimą. Visos kasos operacijos fiksuojamos kasos knygoje ir atitinka su kasos apskaitos registro ir suvestinio registro duomenimis. Didžiausius pinigų srautus įmonė gauna ir išleidžia per banką.


2009-12-31 dienai Bendrovė ilgalaikių mokėtinų sumų ir įsipareigojimų neturėjo, trumpalaikės mokėtinos sumos ir įsipareigojimai lyginant su 2008 metais padidėjo 42954 Lt ir sudaro 176052 Lt, iš jų skolos tiekėjams – 40704 Lt, priskaityta atidėjimai atostoginių kaupimui – 87510 Lt ir kitos mokėtinos sumos 47838 Lt. Patikrinus darbo užmokesčio ir mokesčių skaičiavimą, nustatyta, kad Bendrovėje laikomasi teisės aktais nustatytų reikalavimų dėl darbo užmokesčio skaičiavimo ir mokesčių bei sodros įstatymų apskaičiuojant mokesčius.

Bendrovėje 2009 metais bendras vidutinis darbuotojų skaičius buvo 26,5 darbuotojai, iš jų administracijos darbuotojų – 4, ir 22,5 - darbininkai, per metus visiems darbuotojams priskaityta 523659 Lt darbo užmokesčio, vidutinis darbuotojo darbo užmokestis-1678 Lt. Darbuotojams darbo užmokestis išmokamas kiekvieno mėnesio pradžioje už praėjusį mėnesį. Bendrovė laiku atsiskaito su VMI, VSDFV Prienų r. skyriumi.

                 Atliekant patikrinimą buvo nustatyta, kad nėra sudaryta ir patvirtinta darbo grafikai elektromonteriui dirbančiam antraeilėse pareigose 0,5 etato krūviu ir informacinių technologijų priežiūros specialistui  dirbančiam 0,5 etato krūviu. 
                Tikrinant atsargas nustatyta, kad Bendrovėje buvo pirkta šunų maistas, nors įstaiga neturi apskaitoje ilgalaikiame turte apskaityto ilgalaikio turto – šunų. Todėl per metus buvo nupirkta šunų maisto už 226,36 Lt, kuris buvo panaudotas ne įstaigos reikmėms ir nurašytas į įstaigos išlaidas. 
                 Auditui pateikta 2009 metų Bendrovės veiklos ataskaita, kurioje pateikti duomenys atitinka finansinės atskaitomybės duomenims. Patikrinimas neapėmė veiklos planų ir prognozių tikrinimo, kitų veiklos aspektų vertinimų, kadangi tai nebuvo šio audito tikslas.

